钦定古今图书集成/明伦汇编/皇极典/第265卷 > 贾谊新书 > 修政语
## 钦定古今图书集成/明伦汇编/皇极典/第265卷 > 贾谊新书 > 修政语

汤曰：“药食尝于卑，然后至于贵；药言献于贵，然后闻
于卑。故药食尝于卑，然后至于贵，教也；药言献于贵，
然后闻于卑，道也。故使人味食，然后食者，其得味也
多；使人味言，然后闻者，其得言也少。故以是明上之
于言也必自也，听之必自也，择之必自也，聚之必自
也，藏之必自也，行之故道，以数取之为明，以数行之”
为章；以数施之万姓为藏。是故求道者不以目而以
心，取道者不以手而以耳，致道者以言，入道者以忠，
积道者以信，树道者以人。故人主有欲治安之心，而
无治安之故者，虽欲治显荣也，弗得矣。故治安不可
以虚成也，显荣不可以虚得也。故明君敬士，察吏爱
民，以参其极。非此者，则四美不附矣。